Diari Oficial de la Generalitat Valenciana


Sumari del DOGV 4712, del 15-03-2004 (2004/2595)

ORDE de 27 de febrer de 2004, de la Conselleria d'Agricultura, Pesca i Alimentació, per la qual es convoquen 12 beques per a postgraduats per a la realització de pràctiques.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   4712

Data del DOGV
:   15-03-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2595


Data del document
:   27-02-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * professió de la informàtica
    * ajuda pública
    * agronomia
    * estadística
    * assignació per estudis
    * professió jurídica
    * suport econòmic
    * ciència econòmica

ORDE de 27 de febrer de 2004, de la Conselleria d'Agricultura, Pesca i Alimentació, per la qual es convoquen 12 beques per a postgraduats per a la realització de pràctiques. [2004/F2595]
  
Els pressupostos de la Generalitat Valenciana per a l'any 2004 preveuen la concessió de beques per a la realització d'estudis i la preparació de documentació relativa al sector agrari de la Comunitat Valenciana.
  
Per això, fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià.
  
ORDENE
  
Primer
  
Convocar concurs públic per a la concessió de 12 beques per a la realització d'estudis i preparació de documentació relativa al sector agrari de la Comunitat Valenciana i aprovar les bases per les quals es regix esta convocatòria, incloses en l'annex d'esta orde.
  
Segon
  
La dotació econòmica de les beques se sufragarà a càrrec del capítol IV, línia T3301000, del programa 711.10 dels pressuposts de la Generalitat Valenciana per a l'any 2004.
  
L'import global màxim destinat a aquesta convocatòria serà de 133.983,38 e.
  
Tercer
  
D'acord amb el que es disposa en l'Orde de 30 de maig de 1996, de la Conselleria d'Economia i Hisenda, sobre la forma en què els beneficiaris de subvencions han d'acreditar l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana, els beneficiaris de subvencions a càrrec dels pressuposts de la Generalitat Valenciana estan obligats a acreditar que es troben al corrent de les seues obligacions tributàries i de la Seguretat Social, en relació amb el moment en què finalitze el termini de presentació de sol·licituds i de la manera que s'establisca en els articles 7, 8 i 9 del Reial Decret 390/1996, d'1 de març.
  
Queden exonerades les línies de subvenció que s'esmenten en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura, que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda. Segons esta mateixa resolució, les exoneracions no seran d'aplicació quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica, supere els trenta mil cinquanta euros amb seixanta-un cèntim (30.050,61 e).
  
DISPOSICIONS FINALS
  
Primera
  
S'autoritza el subsecretari de la Conselleria d'Agricultura, Pesca i Alimentació perquè, en l'àmbit de les seues competències, prenga les mesures necessàries per al desplegament i l'aplicació d'esta orde.
  
Segona
  
Esta orde entrarà en vigor des del mateix dia de la publicació en el Diari Oficial de la Generalitat Valenciana.
  
València, 27 de febrer de 2004
  
La consellera d'Agricultura, Pesca i Alimentació,
  
GEMA AMOR PÉREZ
  
Annex
  
Bases
  
Primera. Objecte
  
La beca té per objecte la formació de postgraduats en la realització d'estudis i preparació de documentació relativa al sector agrari de la Comunitat Valenciana.
  
Segona. Nombre, classes de beques i titulació exigida
  
Les beques seran un total de 12, distribuïdes en les classes següents:
  
Classe A. Estudis i estadístiques agràries. Destinades a enginyers agrònoms, llicenciats en Ciències Econòmiques i llicenciats en Ciències i Tècniques Estadístiques: vuit beques.
  
Classe B. Unió Europea i desenvolupament rural. Destinades a enginyers agrònoms, llicenciats en Ciències Econòmiques i llicenciats en Dret: tres beques.
  
Classe C. Informàtica aplicada a l'administració agroalimentària. Destinada a llicenciats i diplomats en Informàtica: una beca.
  
Tercera. Dotació, duració i pagament de les beques
  
Les beques estan dotades cada una d'elles amb 1.150 euros mensuals. Es finançaran a càrrec dels pressuposts de la Generalitat Valenciana per a l'any 2004.
  
L'import de les beques es pagarà mensualment, amb la certificació prèvia del cap del servici del departament al qual haja estat adscrit el becari.
  
El becari s'incorporarà en la data que li siga comunicada.
  
L'aprofitament de les beques començarà a partir del dia 1 d'abril de l'any 2004 i conclourà el 31 de desembre de l'any 2004 i es podran prorrogar fins que el becari complete 12 mesos de concessió de la beca, a condició que existisca consignació pressupostària a l'efecte en l'exercici de l'any 2005. La pròrroga serà concedida per mitjà de resolució del subsecretari.
  
La no-incorporació d'un becari en la data que li haja estat comunicada s'interpretarà con una renúncia a la beca concedida.
  
Quarta. Formalització de sol·licituds i termini de presentació
  
Les sol·licituds, emplenades segons el model, es dirigiran al subsecretari de la Conselleria d'Agricultura, Pesca i Alimentació. Es presentaran en el Registre General d'esta conselleria, situat al carrer d'Amadeu de Savoia, número 2, 46968 València, o es tramitaran per qualsevol de les maneres establides en l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 15 dies hàbils, comptadors des de l'endemà de la publicació d'esta orde en el Diari Oficial de la Generalitat Valenciana.
  
Cinquena. Condicions i mèrits preferents
  
No podrà ocupar-se esta beca, tant en convocatòries consecutives com alternes, durant un temps superior a 24 mesos. Excepcionalment i en casos degudament justificats per raó de la complexitat de la formació que reba el becari, este límit temporal podrà ser superat.
  
Amb la sol·licitud caldrà adjuntar-hi el currículum del sol·licitant i els documents que acrediten el mèrits al·legats. Les fotocòpies s'hauran de compulsar, després de ser conformades amb l'original, en el moment de presentació de sol·licituds.
  
Els sol·licitants hauran d'estar en possessió del títol exigit, segons la base segona, el qual caldrà que l'hagen obtingut durant els últims cinc anys comptadors des de l'any de finalització de la carrera.
  
El currículum es valorarà de conformitat amb la baremació següent:
  
a) Expedient acadèmic: fins a 4 punts.
  
b) Experiència professional o en treballs no remunerats o en altres beques o amb funcions relacionades amb les àrees de la present beca.: fins a 2 punts.
  
c) Idiomes: fins a 2 punts.
  
d) Valencià: fins a 1 punt.
  
Sisena. Comissió avaluadora
  
Per a l'examen de beques es constituirà una comissió avaluadora que estarà formada per:
  
President: Enrique Martí Selva, cap del Gabinet Tècnic.
  
Secretària: Beatriz Castell Esteve (tècnica de gestió del Servici d'Estudis Agraris i Comunitaris).
  
Vocal: José Antonio Franco Vila (cap del Servici d'Estudis Agraris i Comunitaris).
  
Vocal: Alicia Esparcia Alcázar (cap del Servici d'Assumptes Europeus).
  
Vocal: Francisco Aparisi Quereda (cap de la Secció d'Anàlisi Estadística del Servici d'Estudis Agraris i Comunitaris).
  
Suplents
  
President: Amparo Martín Fontelles, secretària general administrativa de la Conselleria d'Agricultura, Pesca i Alimentació.
  
Secretària: Mª Paz Cotino Hueso (tècnica d'Estudis Agraris del Servici d'Estudis Agraris i Comunitaris).
  
Vocal: Francisco Luján Salvador (cap del Negociat de Preus Agraris del Servici d'Estudis Agraris i Comunitaris).
  
Vocal: M. Ángeles Espín Ródenas (administrativa del Servici de Assumptes Europeus).
  
Vocal: Vicente Almenar Cubells (cap del Negociat d'Informació Agrària del Servici d'Estudis Agraris i Comunitaris).
  
Setena. Procés de selecció
  
1. La comissió a què fa referència l'article anterior avaluarà els mèrits aportats per cada sol·licitant prenent en consideració únicament aquells que estiguen acreditats documentalment.
  
2. Els candidats que obtinguen 5 punts o més en la fase de baremació de currículums seran convocats per a la realització d'una entrevista sobre coneixements generals en la matèria d'especialitat de la beca a què opten. La data de l'entrevista es farà pública per mitjà d'un anunci en el tauler de la Conselleria d'Agricultura, Pesca i Alimentació (Amadeu de Savoia 2, 46605 València), en la planta baixa, a partir del quart dia natural següent a la finalització del termini de presentació de sol·licituds. L'entrevista es valorarà amb un màxim de 4 punts.
  
Sumats els punts obtinguts en les fases primera i segona, se seleccionaran els candidats per orde de puntuació i s'exposarà la llista en el tauler esmentat durant 10 dies per a fase d'al·legacions.
  
Vuitena. Concessió
  
Les beques seran adjudicades per mitjà d'una resolució de la consellera d'Agricultura, Pesca i Alimentació a la vista de la proposta de la comissió avaluadora, en el termini màxim de dos mesos a partir de l'endemà de la finalització del termini de presentació de sol·licituds. La no-resolució adjudicatòria dins del termini establit anteriorment produirà l'efecte de la desestimació presumpta de les sol·licituds presentades.
  
La resolució de concessió serà publicada en el Diari Oficial de la Generalitat Valenciana. Es consideraran denegades les sol·licituds que no figuren en la relació publicada.
  
Novena. Drets, obligacions i incidències dels becaris
  
L'acceptació de la beca comporta l'obligació de dedicar-se exclusivament i eficaçment a les tasques que li seran assignades pel cap de servici al departament del qual haja estat adscrit el becari, d'acord amb les instruccions del subsecretari de la Conselleria d'Agricultura, Pesca i Alimentació.
  
Estes beques són incompatibles amb el gaudi de qualsevol altra beca, ajuda o activitat laboral regular. La infracció d'esta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
El cap del servici al departament del qual haja estat adscrit el becari ordenarà les activitats i establirà l'horari i la dedicació per torns dels becaris seguint els criteris de necessitats del servici i mitjans, i amb una dedicació total de 35 hores setmanals.
  
El subsecretari resoldrà les incidències que es produïsquen durant el període de gaudi de les beques i podrà deixar-les sense efecte, amb audiència prèvia de l'interessat, en els casos següents:
  
a) Incompliment de les obligacions per part del becari, inclosa la que fa referència a l'eficàcia en l'execució de les tasques que li siguen assignades.
  
b) Que el becari deixe de tindre els requisits exigits en esta convocatòria.
  
Deu. Substitucions
  
Es constituirà un borsa de reserva per a cada classe de beca i per a cada titulació amb els aspirants que no resulten adjudicataris de les beques, prioritzats per orde de puntuació, a fi de cobrir les vacants que es produïsquen, siguen estes motivades per renúncies, abandons, incompliment d'obligacions o qualsevol altra incidència.
  
Onze. Cobertura sanitària
  
A fi de donar cobertura sanitària als adjudicataris de les beques, se'ls inclourà en una pòlissa col·lectiva subscrita amb una companyia privada de servicis sanitaris. Amb esta finalitat es disposa, segons el projecte de pressuposts per a l'any 2004, d'un crèdit màxim de 9.783,38 euros.
  
Dotze. Suspensió de les beques
  
El subsecretari de la Conselleria d'Agricultura, Pesca i Alimentació podrà autoritzar la interrupció de la beca per maternitat.
  
La interrupció per maternitat no podrà ser superior a 16 setmanes, amb l'única excepció dels casos de part múltiple en què este termini pot ampliar-se en dues setmanes més per cada fill a partir del segon.